**Ministru kabineta noteikumu projekta   
“Grozījumi Ministru kabineta 2020. gada 21. aprīļa noteikumos Nr. 231 “Noteikumi par studiju un studējošo kreditēšanu studijām Latvijā no kredītiestāžu līdzekļiem, kas ir garantēti no valsts budžeta līdzekļiem”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | 1. Covid-19 seku novēršanai studiju un studējošo kredītņēmējiem, kuriem ir iestājies termiņš studiju un studējošo kredīta vai kredītam pielīdzinātās stipendijas atmaksai un 2021. gada izsludinātās ārkārtējās situācijas laikā ir samazinājušies ienākumi.  2. Kredītiestādes rīcības regulēšanai, lēmumu pieņemšanai par kredīta izmaksu veikšanu, ja studējošais turpina studijas citā programmā vai citā augstākās izglītības iestādē un programmā.  3. Datu apmaiņas procesa uzlabošanai, papildinot kredītiestādēm nododamās informācijas apjomu un nosakot atbildību augstākās izglītības iestādēm par novēloti vai nepilnīgi ievadītiem studējošo datiem.  Projekts stāsies spēkā nākamajā dienā pēc tā izsludināšanas. Dažiem projekta punktiem ir atliktie spēkā stāšanās termiņi – 2021. gada 1. augusts un 2022. gada 1. janvāris. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts “Grozījumi Ministru kabineta 2020. gada 21. aprīļa noteikumos Nr. 231 “Noteikumi par studiju un studējošo kreditēšanu studijām Latvijā no kredītiestāžu līdzekļiem, kas ir garantēti no valsts budžeta līdzekļiem”” (turpmāk – projekts) ir izstrādāts pēc Izglītības un zinātnes ministrijas iniciatīvas. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. Pašlaik saskaņā ar Ministru kabineta 2020. gada 21. aprīļa noteikumu Nr. 231 “Noteikumi par studiju un studējošo kreditēšanu studijām Latvijā no kredītiestāžu līdzekļiem, kas ir garantēti no valsts budžeta līdzekļiem” (turpmāk – noteikumi Nr. 231) 22. punktu studējošajam, mainot augstākās izglītības studiju programmu vai augstākās izglītības studiju programmu un augstākās izglītības iestādi, ir tiesības turpināt saņemt to pašu kredītu pie nosacījuma, ka jaunā studiju programma un studējošā dati atbilst minēto noteikumu [6.](https://likumi.lv/ta/id/314184#p6), [10.](https://likumi.lv/ta/id/314184#p10), [11.](https://likumi.lv/ta/id/314184#p11), [12.](https://likumi.lv/ta/id/314184#p12), [13.](https://likumi.lv/ta/id/314184#p13), [14.](https://likumi.lv/ta/id/314184#p14), [15.](https://likumi.lv/ta/id/314184#p15)un [16. punktā](https://likumi.lv/ta/id/314184#p16) minētajiem nosacījumiem.Lai skaidrāk definētu situācijas, kad tālākā augstākās izglītības iegūšana uzskatāma par studiju turpināšanu, nevis jaunu studiju uzsākšanu, nepieciešams papildināt noteikumu Nr. 231 22. punktu ar termiņu, kurā studējošajam jāuzsāk studijas jaunajā studiju programmā vai jaunajā augstākās izglītības iestādē un studiju programmā, lai tas tiktu uzskatīts par studiju turpināšanu. Termiņa noteikšana - 60 dienas, kurā jāturpina studijas, lai to varētu uzskatīt par studiju turpināšanu, novērš situāciju, kad studiju atsākšana pēc nesamērīgi liela laika posma tiek interpretēta kā studiju turpināšana. Ņemot vērā, ka vasaras studiju pārtraukums ilgst aptuveni divus mēnešus, 60 dienas ir pietiekams termiņš, lai studējošajam būtu iespēja mainīt studiju programmu un tikt imatrikulētam citā izglītības iestādē. Termiņš, kas mazāks par 60 dienām, var būtiski ierobežot studējošo tiesības saņemt to pašu studiju un studējošā kredītu, turpinot studijas citā augstākās izglītības programmā un augstākās izglītības iestādē, ja piederība augstākās izglītība iestādei tiek izbeigta akadēmiskā gada beigās, bet piederību jaunajai studiju programmai un augstākās izglītības iestādei iespējams izveidot tikai līdz ar nākamo studējošo uzņemšanu un jaunā akadēmiskā gada sākumu. Gadījumos, kad studējošais pieņem lēmumu pārtraukt studijas un tiek eksmatrikulēts no augstākās izglītības iestādes, nav iespējams identificēt kad un vai studijas tiks turpinātas citā augstākās izglītības iestādē un/vai citā studiju programmā. Lai dotu studējošajam iespēju turpināt studijas, saņemot to pašu kredītu, un ar nākamo kalendāro mēnesi pēc eksmatrikulācijas bez diploma kredītņēmējam nebūtu jāuzsāk segt kredīta procentus un sākt kredīta atmaksu, viņam tiek dotas 60 dienas, kuru laikā jāizveido piederība citai augstākās izglītības iestādei un studiju programmai, kur studijas tiks turpinātas. Vienlaikus projekts paredz, ka grozījumi noteikumu 22. punktā stāsies spēkā 2022. gada 1. janvārī, lai kredītiestādei būtu iespēja izstrādāt un ieviest nepieciešamo automātisko datu apmaiņu (projekta 1., 5. un 13. punkts).  2. Ministru kabineta noteikumu Nr. 276 “Valsts izglītības informācijas sistēmas noteikumi”. 7.17 apakšpunkts paredz, ka Valsts izglītības informācijas sistēmā (turpmāk - VIIS) tiek iekļauta informācija par izglītības iestādes norēķinu konta numuru. Ņemot vērā minēto, nepieciešams papildināt noteikumu Nr. 231 49. punktu, ka kredītiestāde saņem no VIIS arī šos datus par norēķinu kontu (projekta 2. un 6. punkts).  3. Atbilstoši noteikumu Nr. 231 27. punktam, studiju kredīta izmaksa tiek veikta divas reizes gadā. Ņemot vērā atšķirības studiju semestru ilgumā un studiju maksas izmaksu biežumā starp dažādām augstākās izglītības iestādēm, nepieciešams noteikt, ka kredīta izmaksa tiek veikta vismaz divas reizes akadēmiskā gada ietvaros kredītlīgumā noteiktajos termiņos, kas nepieciešamības gadījumā ļautu kredītiestādei pielāgot maksājumu izmaksas biežumu (projekta 3. punkts).  4. Pašlaik noteikumi nenosaka kārtību par kredītiestādes rīcību gadījumā, ja saskaņā ar augstākās izglītības iestādes iekšējās kārtības noteikumiem studējošo nav iespējams pārcelt uz nākamo semestri vai akadēmisko gadu un nav atrunāts, tiek vai netiek kreditēts periods, kurā studējošais nav aktuālajā semestrī un akadēmiskajā gadā. Lai novērstu situāciju, kad neierobežoti ilgu laiku valsts sedz kredītu procentu izmaksas, projekts paredz, ka ja 60 dienu laikā studējošai neatjauno studijas aktuālajā semestrī un akadēmiskajā gadā vai nedodas akadēmiskajā atvaļinājumā, tiek sākts kredīta atmaksas process. Ja studējošā akadēmiskā gada, semestra vai studiju gada (kursa) dati tiek aktualizēti, kreditēšanas izmaksas tiek turpinātas atbilstoši plānotajam grafikam, kā arī tiek veiktas studējošā kredīta izmaksas par periodu kurā datu trūkuma dēļ nebija iespējams veikt izmaksas. Vienlaikus projekts paredz, ka noteikumu 32.1 punkts stāsies spēkā 2022. gada 1. janvārī, lai kredītiestādei būtu iespēja izstrādāt un ieviest nepieciešamo automātisko datu apmaiņu (projekta 4. un 13. punkts).  5. Saskaņā ar Ministru kabineta 2019. gada 25. jūnija noteikumu Nr. 276 “Valsts izglītības informācijas sistēmas noteikumi” (turpmāk – noteikumi Nr. 276) 27. punktu augstākās izglītības iestādes informāciju par studējošajiem ievada vai aktualizē 10 darbdienu laikā pēc informācijas iegūšanas vai tās rašanās dienas. Noteikumu Nr. 276 12.6 apakšpunktā minētā informācija par eksmatrikulāciju tiek ievadīta vai aktualizēta Valsts izglītības informācijas sistēmā 10 darbdienu laikā pēc attiecīgās informācijas rašanās vai tās izmaiņām, bet ne vēlāk kā tajā pašā kalendārajā mēnesī, kurā persona ir eksmatrikulēta. Ja augstākās izglītības iestāde nav ievērojusi noteikumu Nr. 276 noteiktos datu ievades un aktualizācijas termiņus, piemēram, par eksmatrikulāciju, un kredītiestāde turpina aprēķināt un piestādīt rēķinus par studiju kredītu procentiem, jo studiju laikā procentus maksā no valsts budžeta līdzekļiem, un gadījumā, ja studējošais vairs nestudē, valsts budžeta līdzekļi izlietoti neatbilstoši mērķim un augstākās izglītības iestāde ir atbildīga par finansējuma atgriešanu. Lai izvairītos no nesavlaicīgās datu ievades un, attiecīgi, no tā izrietošām nelabvēlīgām sekām, projektā paredzēts, ka augstākās izglītības iestāde, kura nav ievadījusi datus MK noteikumos Nr. 276 noteiktajos termiņos, kā rezultātā izveidojās studiju kredīta procentu pārmaksa, kura tika segta no valsts budžeta līdzekļiem, tad, pamatojoties uz kredītiestādes sagatavotā aprēķina, pārskaita Izglītības un zinātnes ministrijai (vai Valsts izglītības attīstības aģentūrai, kas veic procentu apmaksu) pārmaksāto kredītu procentu summu (projekta 6. punkts).  6. Noteikumu Nr. 231 34. punkts nosaka, ka studējošajam mainot studiju programmu, izmaksas tiek turpinātas ar to studiju semestri, par kuru kredīts nav izmaksāts. Semestru numerācija ir augstskolas brīvi izvēlēta un nav normatīvā regulējuma, kas to ierobežotu, turklāt arī studiju programmas saturs, īstenošanas mehānismi un semestru dalījums atšķiras starp dažādām studiju programmām un augstākās izglītības iestādēm. Studējošajam turpinot studijas citā studiju programmā un citā studiju programmā citā augstākās izglītības iestādē, pēc semestra datiem nav iespējams novērtēt vai kredīta izmaksas ir atjaunojamas. Projektā piedāvātā 34. punkta redakcija ietver jaunās studiju programmas īstenošanas ilguma un jau kreditēto studiju ilguma starpību kā turpmākās kreditēšanas laika ierobežojumu. Vienlaikus projekts paredz, ka noteikumu 34. punkta jaunā redakcija stāsies spēkā 2022. gada 1. janvārī, lai kredītiestādei būtu iespēja izstrādāt un ieviest nepieciešamo automātisko datu apmaiņu (projekta 7. un 13. punkts).  7. Ministru kabineta 2020. gada 17. novembra sēdes attālinātā veidā protokola Nr. 73 42.§ “Informatīvais ziņojums "Par aktuālo situāciju ar studiju un studējošo kredītiem, kas ir garantēti no valsts budžeta līdzekļiem"” (turpmāk - protokollēmums) 8. punktā dots uzdevums: “Izglītības un zinātnes ministrijai izvērtēt risinājumus, kas ļauj īstenot programmu vidējā termiņa budžetā apakšprogrammai 03.04.00 "Studiju un studējošo kreditēšana" paredzētā finansējuma apmērā un nepieciešamības gadījumā līdz 2021. gada 1. aprīlim iesniegt Saeimā atbilstošos grozījumus Augstskolu likumā, paredzot Ministru kabinetam kompetenci noteikt papildu kritērijus, prioritātes un ierobežojumus studiju un studējošo kredītu piešķiršanai, vai arī iesniegt izskatīšanai Ministru kabinetā grozījumus Ministru kabineta 2020. gada 21. aprīļa noteikumos Nr. 231 "Noteikumi par studiju un studējošo kreditēšanu studijām Latvijā no kredītiestāžu līdzekļiem, kas ir garantēti no valsts budžeta līdzekļiem", kas ļauj īstenot studējošo kreditēšanu vidējā termiņa budžetā šim mērķim paredzētajā apmērā.”. Izglītības un zinātnes ministrija, sadarbībā ar Latvijas Finanšu nozares asociāciju, Latvijas Studentu apvienību, Swedbank un Attīstības finanšu institūciju "Altum" veica izvērtēšanu un secināja, ka potenciāli iespējas ir 1) ierobežot studiju kredīta summu, taču šīs ierobežojums skartu primāri inženierzinātņu un veselības aprūpes studiju programmu kreditēšanu. Šajās jomās jau ir un nākotnē tiek prognozēts speciālistu trūkums, tādēļ ierobežot šo studiju pieejamību būtu pretēji augstākās izglītības politikas mērķiem; 2) tika izvērtētas iespējas uzlikt ierobežojumus studijām sociālo zinātņu jomā, kurā ir prognozējama speciālistu pārprodukcija. Šādiem ierobežojumiem ir nepieciešami kritēriji, piemēram, akreditācijas rezultāti, kuru pieejamība bija gaidāma uz 2021.gada jūniju, taču pēc pēdējiem rezultātiem būs pieejama uz 2021.gada beigām. Taču galvenokārt to nav iespējams ieviest uz 2021.gada rudeni, jo kreditēšana notiek uz automātiskās datu apmaiņas pamata starp VIIS un bankas IT sistēmu, un jebkuriem papildus kritērijiem ir nepieciešams veikt grozījumus Augstskolu likumā, kas var arī netikt atbalstīti Saeimā, un uz tā pamata izveidot papildus datu apmaiņu.  Līdz ar to risinājums ir izsniegt kredītus pieejamo līdzekļu apjomā, kas ministrijas skatījumā nav optimāls risinājums, taču nepadara sistēmu administratīvi smagāku. Projekts paredz, ka noteikumu 35.1 punkts stāsies spēkā 2021. gada 1. augustā (projekta 8. un 13. punkts), kad atsāksies būtiska interese par kreditēšanu 2021./ 2022.mācību gada studijām.  8. Lai uzlabotu no Valsts izglītības informācijas sistēmas Studējošo un absolventu reģistra saņemtās informācijas apstrādes procesu pirms kārtējās kredītu daļas izmaksas, nepieciešams papildināt kredītiestādēm nododamās informācijas apjomu ar datiem par datumu, kad veiktas izmaiņas noteikumu 49.1.5., 49.1.9. un 49.2.2. apakšpunktā minētajos datos, un datiem par studiju kredīta un studējošā kredīta identifikatoru atbilstoši Latvijas Bankas 2018. gada 18. janvāra noteikumu Nr. 160 “Kredītu reģistra noteikumi” 12.1.1. apakšpunktā noteiktajam: “12.1.1. klienta līguma identifikators;”. Studiju kredīta un studējošā kredīta identifikators ir nemainīgs identifikators, kas palīdz datu apstrādē, īpaši ja persona laika gaitā saņem vairākus kredītus (projekta 9. punkts).  9. Saskaņā ar Ministru kabineta 2001. gada 29. maija noteikumu Nr. 220 “Kārtība, kādā tiek piešķirts, atmaksāts un dzēsts studiju kredīts un studējošā kredīts no kredītiestādes līdzekļiem ar valsts vārdā sniegtu galvojumu” (turpmāk – MK noteikumi Nr. 220) 80.1 punktu, Ministru kabineta 2001. gada 29. maija noteikumu Nr. 219 “[Kārtība, kādā tiek piešķirts, atmaksāts un dzēsts studiju kredīts no valsts budžeta līdzekļiem](https://likumi.lv/ta/id/25576-kartiba-kada-tiek-pieskirts-atmaksats-un-dzests-studiju-kredits-no-valsts-budzeta-lidzekliem)” (MK noteikumi Nr. 219) 51.1 punktu un Ministru kabineta 2001. gada 23. oktobra noteikumu Nr. 445 “Kārtība, kādā no valsts budžeta līdzekļiem tiek piešķirts un atmaksāts studējošo kredīts” (MK noteikumi Nr. 445) 47.1 punktu (visi trīs zaudēja spēku 2020. gada 24. aprīlī ar noteikumu Nr. 231 56. punktu) un vadoties pēc noteikumu Nr. 231 57. punktā noteiktā, ka to studiju un studējošo kredītu līgumu pilnīgai izpildei, kuri noslēgti uz MK noteikumu Nr. 220, MK noteikumu Nr. 219 un MK noteikumu Nr. 445 pamata, piemēro minētos Ministru kabineta noteikumus, proti:  1. MK noteikumu Nr. 445 47.1 punkts: “Ja kredīta ņēmējam, kuram ir iestājies termiņš kredīta atmaksai, ārkārtējās situācijas laikā ir samazinājušies ienākumi, kredīta pamatsummas atmaksu var atlikt uz laiku līdz sešiem mēnešiem, nepagarinot kopējo kredīta atmaksas termiņu un nemainot citus kredītlīguma noteikumus. Kredītiestāde atliek kredīta pamatsummas atmaksu, pamatojoties uz attiecīgu kredīta ņēmēja iesniegumu” un 55. punkts: “Šo noteikumu 47.1 punktā minētie nosacījumi ir piemērojami no ārkārtējās situācijas izsludināšanas dienas – 2020. gada 12. marta – līdz 2020. gada 31. decembrim.”;  2. MK noteikumu Nr. 219 51.1punkts: “Ja kredīta ņēmējam, kuram ir iestājies termiņš kredīta vai kredītam pielīdzinātās stipendijas atmaksai, ārkārtējās situācijas laikā ir samazinājušies ienākumi, kredītu vai kredītam pielīdzinātās stipendijas pamatsummas atmaksu var atlikt uz laiku līdz sešiem mēnešiem, nepagarinot kopējo kredītu vai kredītam pielīdzinātās stipendijas atmaksas termiņu un nemainot citus kredītlīguma noteikumus. Studiju un zinātnes administrācija atliek kredītu vai kredītam pielīdzinātās stipendijas pamatsummas atmaksu, pamatojoties uz attiecīgu kredīta ņēmēja iesniegumu” un 54.3 punkts: “Šo noteikumu [51.1punktā](https://likumi.lv/ta/id/25576#p51.1) minētie nosacījumi ir piemērojami no ārkārtējās situācijas izsludināšanas dienas – 2020. gada 12. marta – līdz 2020. gada 31. decembrim.”;  3. MK noteikumu Nr. 220 80.1 punkts: “Ja kredīta ņēmējam, kuram ir iestājies termiņš kredīta atmaksai, ārkārtējās situācijas laikā ir samazinājušies ienākumi, ar kredītiestādes lēmumu kredītu pamatsummas atmaksu var atlikt uz laiku līdz sešiem mēnešiem, nepagarinot kopējo kredītu atmaksas termiņu un nemainot citus kredītlīguma noteikumus. Kredītiestāde minēto lēmumu pieņem, pamatojoties uz attiecīgu kredīta ņēmēja iesniegumu” un 104. punkts: “Šo noteikumu [80.1punktā](https://likumi.lv/ta/id/25577#p80.1) minētie nosacījumi ir piemērojami no ārkārtējās situācijas izsludināšanas dienas – 2020. gada 12. marta – līdz 2020. gada 31. decembrim.”.  Ņemot vērā, ka kredīta ņēmējiem COVID-19 izplatības dēļ ir radušās problēmas minēto kredītu atmaksai, jo ir samazinājušies viņu ikmēneša ienākumi, kredīta ņēmējiem tiek piedāvāta iespēja atlikt (studiju un studējošo) kredītu, kā arī kredītam pielīdzināmās stipendijas, pamatsummas atmaksu uz laiku līdz 9 mēnešiem kalendārajā gadā, ja kredīta ņēmējs vēršas kredītiestādē (par studiju un studējošo kredītiem, kas izsniegti uz MK noteikumu nr. 445 vai MK noteikumu Nr. 220 pamata) vai Valsts izglītības attīstības aģentūrā (par studiju kredītiem vai kredītam pielīdzināto stipendiju, kas izsniegti uz MK noteikumu Nr. 219 pamata) ar iesniegumu par kredīta pamatsummas atmaksas atlikšanu, ņemot vērā samazinājušos ienākumus saistībā ar COVID – 19 izplatību.  Šāda atvieglojuma noteikšanai nebūs ietekmes uz valsts budžetu, jo kredīti, kas izsniegti no kredītiestāžu līdzekļiem ar valsts vārdā sniegtu galvojumu, tika izsniegti no kredītiestāžu līdzekļiem, savukārt valsts galvojuma apjoms nemainās, tas paliek tāds, kāds bija iekļauts attiecīgā gada valsts budžeta likumā. Procentu maksāšanas kārtība netiek mainīta, tiek atlikta pamatsummas atmaksa. Par šiem kredītiem kredītņēmēji jau paši maksā procentus, jo ir iestājies paredzētais termiņš (gadu pēc absolvēšanas u.c. gadījumi).  Normatīvais regulējums paredz atmaksas atlikšanu, ja ir piešķirts bezdarbnieka statuss. Taču pašlaik aktuāla ir situācija, kad nav piešķirts bezdarbnieka statuss, taču kredītņēmējam ir pēkšņi samazinājušies ienākumi. Tas attiecās gan uz COVID-19 skartajām nozarēm, gan uz citām nozarēm, jo situācija ar apgrozījuma samazināšanos un ienākumu kritumu tieši vai netieši ietekmē daudzas nozares.  Piedāvātais regulējums ir maksimāli vienkāršs - ja kredīta ņēmējs piesakās uz pamatsummas atmaksas atlikšanu līdz 9 mēnešiem kalendārajā gadā, tā tiek piešķirta, nevērtējot nozari un nepārbaudot kredīta ņēmēja sniegto informāciju par ienākumu samazinājumu, lai izvairītos no lieka birokrātiska sloga. Pārējie kredītlīgumu nosacījumi paliek nemainīgi (netiek pagarināts kredīta kopējais atmaksas termiņš un netiek veikti citi grozījumi kredītlīgumā). Priekšlikums ir saskaņots ar Valsts izglītības attīstības aģentūru, Finanšu nozares asociāciju un Latvijas Studentu apvienību, kas atbalsta to kā sociāli atbildīgo rīcību krīzes situācijā (projekta 11. punkts).  10. Lai nodrošinātu iespēju pakāpeniski pāriet uz tiešsaistes risinājumu izmantošanu, jāpagarina termiņš, līdz kuram kredītiestāžu darbinieki var saņemt Valsts izglītības informācijas sistēmas lietotāja tiesības, lai saņemtu noteikumos Nr. 231 noteikto informāciju par kredītņēmēja studijām, kā arī jāpapildina ar atsauci uz diviem jauniem apakšpunktiem (projekta 12. punkts).  Noteikumos joprojām nav ietverta kārtība, kādā tiek piešķirti un atmaksāti studiju un studējošo kredīti no Eiropas Savienības fondu vai starptautisko finanšu institūciju līdzekļiem, jo nav pietiekošas informācijas par šīm iespējām. Valsts finanšu attīstības institūcija “Altum” ved pārrunas ar Eiropas Investīciju fondu par piedalīšanos pilotprojektā, ar kuru varētu tikt nodrošināts riska segums, kas ļautu piešķirt kredītus studijām ārvalstīs. Taču uz šo brīdi pilotprojekta ieviešanas termiņi no Eiropas Investīciju fonda puses ir vairākkārt atlikti. Tādēļ programmas nosacījumi nav precīzi zināmi, kā arī nav zināms, vai kāda kredītiestāde Latvijā piekritīs ieviest šo finanšu instrumentu, ņemot vērā programmas atskaitīšanās prasības un iespējamo nepieciešamību ieviest papildus IT risinājumus. Provizoriski vairāk informācijas par iespējām ieviest šo programmu būs 2021. gada laikā. |
| 3. | Projekta izstrādē iesaistītās institūcijas un publiskas personas kapitālsabiedrības | Izglītības un zinātnes ministrija. |
| 4. | Cita informācija | Programma ir apstiprināta ar Ministru kabineta 2019. gada 17. jūlija rīkojumu Nr. 382 **“**Par konceptuālo ziņojumu "Par studiju un studējošo kreditēšanas no kredītiestāžu līdzekļiem ar valsts vārdā sniegto galvojumu modeļa maiņu” 3. punkts (prot. Nr. 33 76. §) (<https://likumi.lv/ta/id/308338-par-konceptualo-zinojumu-par-studiju-un-studejoso-kreditesanas-no-kreditiestazu-lidzekliem-ar-valsts-varda-sniegto-galvojumu>). |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Absolventi, augstskolas un koledžas, Valsts izglītības attīstības aģentūra un kredītiestāde. |
| 2. | Tiesiskā regulējuma ietekme uz tautsaimniecību un administratīvo slogu | Projektam ir netieša pozitīvā ietekme uz tautsaimniecību, jo grūtībās nonākušās privātpersonas varēs izlīdzināt savus tēriņus šī gada pasliktinātā darba tirgus apstākļos un atmaksāt kredītus vēlāk.  Administratīvais slogs kredītiestādei, Valsts izglītības attīstības aģentūrai vai augstskolām un koledžām nepalielināsies. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts tika izstrādāts sadarbībā ar Valsts izglītības attīstības aģentūru, Latvijas Studentu apvienību un Latvijas Finanšu nozares asociāciju. Citiem ieinteresētajiem sniegt viedokli par projektu bija iespējams saskaņošanas laikā. Viedokli un atzinumus par projektu, atbilstoši 2021. gada 15. aprīļa Valsts sekretāru sanāksmes protokola Nr. 15 9.§ 2. un 3. punktā noteiktajam, sniegs Rektoru padome, Latvijas Studentu apvienība, Latvijas Finanšu nozares asociācija un Latvijas Tirdzniecības un rūpniecības kamera. |
| 2. | Sabiedrības līdzdalība projekta izstrādē | Projekts ir publicēts Izglītības un zinātnes ministrijas tīmenkļavietnē <https://www.izm.gov.lv/lv/grozijumi-ministru-kabineta-2020-gada-21-aprila-noteikumos-nr-231> un paziņojums par līdzdalības iespējām ir publicēts Valsts kancelejas tīmekļavietnē <https://www.mk.gov.lv/lv/ministru-kabineta-diskusiju-dokumenti>. |
| 3. | Sabiedrības līdzdalības rezultāti | No nevalstiskām organizācijām un fiziskām komentāri, iebildumu vai priekšlikumi netika saņemti. Priekšlikumus izteica Swedbank AS, kuri tika ņemti vērā. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Kredītiestāde un Valsts izglītības attīstības aģentūra. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav ietekmes uz pārvaldes funkcijām un institucionālo struktūru un uz institūcijas cilvēkresursiem.  Nav paredzēta jaunu institūciju izveide, esošu institūciju likvidācija vai reorganizācija. |
| 3. | Cita informācija | Nav. |

Izglītības un zinātnes ministre Anita Muižniece

Vīza:

Valsts sekretārs Jānis Volberts

N. Mazure, 67047940;

Nadezda.mazure@izm.gov.lv